Babelscape/SREDFM huggingface dataset:
Ντιόγκο Ροντρίγκες Σιστόν

Ο Ντιόγκο Ροντρίγκες Σιστόν ("Diogo Rodrigues Siston", Ρίο ντε Τζανέιρο, 25 Ιανουαρίου 1981) είναι Βραζιλιάνος ποδοσφαιριστής. Έχει ύψος 1.74 μ., βάρος 71 κιλά.

Έκανε τα πρώτα του ποδοσφαιρικά βήματα στους μικρούς της Βάσκο Ντα Γκάμα (1999) και στα μισά της σεζόν 2001-02 προωθήθηκε στην πρώτη ομάδα.
Τις πρώτες 2 σεζόν αγωνίζονταν άλλοτε με την ομάδα των νέων και άλλοτε με την ανδρική ομάδα ενώ από το 2002 μόνο στην ανδρική ομάδα [με την οποία κατέκτησε το Πρωτάθλημα Βραζιλίας το 2000, το Κόπα το 2000 και το Καριόκα (πρωτάθλημα του Ρίο ντε Τζανέιρο) το 2003]. Στα 3 χρόνια της παρουσίας του στην Βάσκο είχε συμπαίκτες τους Ρομάριο, Ζουνίνιο Παουλίστα, Λεί Λίμα, Εντμούντο και Ρικάρντο Μπόβιο και ως λογικό επακόλουθο ελάχιστες συμμετοχές (25 εκ των οποίων μόνο οι 11 ως βασικός) ενώ σκόραρε και ένα γκολ.

Αγωνίστηκε μία χρονιά (2003-04) στο Ισραήλ με τη Χάποελ Μπερ Σεβά (29 συμμετοχές, 1 γκολ και μία ασιστ). 

Το 2004 μετακόμισε στις Αζόρες και στην Πορτογαλική Σάντα Κλάρα (Liga Vitalis -β΄εθνική Πορτογαλίας) και μέσα σε 3 χρονιές είχε 66 συμμετοχές (40 ως βασικός) ενώ σκόραρε και 9 γκολ. 

Aπό τον Ιούλιο του 2007 αποκτήθηκε από τον Άρη Θεσσαλονίκης και πέτυχε το παρθενικό του γκολ στο ελληνικό πρωτάθλημα στις 11 Νοεμβρίου 2007 κόντρα στο Ατρόμητο Αθηνών.Τη σεζόν 2009/10 αγωνίστηκε στον Λεβαδειακό μετρώντας 5 συμμετοχές.

Υπήρξε διεθνής με την εθνική ομάδα U-20 της Βραζιλίας.
Avro 626

Το Avro 626 είναι μονοκινητήριο Βρετανικό εκπαιδευτικό διπλάνο που σχεδιάστηκε και κατασκευάστηκε από την Avro στην διάρκεια του Μεσοπολέμου.
Ποδοσφαιρική Συνομοσπονδία Ωκεανίας

Η Ποδοσφαιρική Συνομοσπονδία Ωκεανίας (αγγλικά: "Oceania Football Confederation", OFC, μεταγραφή: ΟΦΚ) είναι μία από τις 6 ηπειρωτικές ποδοσφαιρικές συνομοσπονδίες. Προωθεί το άθλημα στην Ωκεανία και διοργανώνει την προκριματική φάση του Παγκόσμιο Κύπελλοτης FIFA για τη ζώνη της Ωκεανίας.

Η Ποδοσφαιρική Συνομοσπονδία της Ωκεανίας αποτελείται κατά κύριο λόγο από νησιωτικά των έθνη, στα οποία το άθλημα του ποδοσφαίρου δεν είναι και τόσο δημοφιλές. Κατά συνέπεια, η OFC έχει μικρή επιρροή στο ευρύτερο παγκόσμιο ποδόσφαιρο, είτε από την άποψη του ανταγωνισμού ή ως πηγή νέων ταλέντων για υψηλού επιπέδου διασυλλογικές διοργανώσεις. Το 2006, το μεγαλύτερο και πιο επιτυχημένο μέλος της OFC, η Αυστραλία, αποχώρησε, για να ενταχθεί στην Ασιατική Συνομοσπονδία Ποδοσφαίρου, αφήνοντας τη Νέα Ζηλανδία ως την μεγαλύτερη ομοσπονδία εντός της OFC.
Σάμουελ Χάνεμαν

Ο Κρίστιαν Φρίντριχ Σάμουελ Χάνεμαν ("Christian Friedrich Samuel Hahnemann", (10 Απριλίου 1755 – 2 Ιουλίου 1843) ήταν Γερμανός ιατρός, γνωστός ως ιδρυτής της ομοιοπαθητικής.
Σπόρτινγκ Κλούμπε ντε Μπράγκα

Η Σπόρτινγκ Κλούμπε ντε Μπράγκα (πορτογαλικά: "Sporting Clube de Braga"), η ορθή ευρωπαϊκή πορτογαλική προφορά είναι Σπόρτινγκ Κλούμπε δε Μπράγα: [ˈspɔɾtĩŋ ˈkluβ(ɨ) ðɨ ˈβɾaɣɐ], γνωστή και ως Σπόρτιγκ Μπράγκα, είναι ένα ποδοσφαιρικό σωματείο που εδρεύει στην πόλη Μπράγκα της ΒΔ Πορτογαλίας. Έτος ίδρυσης της ομάδας θεωρείται το 1921. Η Σ.Κ.Μπράγκα απέκτησε το προσωνύμιο "Οπλοστάσιο του Μίνιο" (Arsenal do Minho) από τη δεκαετία του 1930, όταν ο Ούγγρος προπονητής της, Γιόσεφ Σάμπο (Josef Szabo), επιστρέφοντας από ένα ματς στο Χάιμπουρι του Λονδίνου [ιστορική έδρα της αγγλικής Arsenal (Οπλοστάσιο)] έπεισε την διοίκηση της ομάδας να αλλάξει το πράσινο και λευκό χρώμα της φανέλας, με το κόκκινο και λευκό, προς τιμήν της ένδοξης αγγλικής ομάδας. Μάλιστα η αλλαγή γενικεύτηκε στο σωματείο, και η Μπράγκα μετονόμασε τις ακαδημίες της σε "Οπλοστάσιο της Μπράγκα".

Αν και ποτέ δεν κατέκτησε το πρωτάθλημα Πορτογαλίας, η Σ.Κ. Μπράγκα ανέκαθεν θεωρούνταν από τις πιο ισχυρές ομάδες της χώρας, μακράν βέβαια από το κορυφαίο τρίο των Μπενφίκα, Σπόρτινγκ Λισαβόνας και ΦΚ Πόρτο που μονοπωλούν τον τίτλο του πρωταθλητή.Η καλύτερη θέση που έχει κατακτήσει ποτέ στο πορτογαλικό πρωτάθλημα, είναι η δεύτερη. 
Ξεχωριστή μνεία πρέπει να γίνει για τους οπαδούς της Σ.Κ.Μπράγκα, τους περίφημους Arsenalistas, οι οποίοι θεωρούνται από τους πιο "πιστούς", ένθερμους και θορυβώδεις της χώρας.
Τώνης Γεωργίου

Ο Τώνης Γεωργίου (Θεσσαλονίκη, 1914 - 8 Φεβρουαρίου 2002) ήταν Έλληνας καθηγητής πιάνου στο Εθνικό Ωδείο στην Αθήνα, κατά τη δεκαετία του 1970.

Είχε σπουδάσει πιάνο στην Αυστρία, στο Ωδείο της Βιέννης, στην τάξη του μεγάλου πιανίστα Έμιλ φον Ζάουερ ("Emil von Sauer"). Πριν γυρίσει στην Ελλάδα κυκλοφόρησε δυο δίσκους: το "Καρναβάλι" του Ρόμπερτ Σούμαν και τα δύο "Κοντσέρτα για Πιάνο" του Φραντς Λιστ.

Στην Ελλάδα εκτός από τις παιδαγωγικές του δραστηριότητες συνόδευε τραγουδιστές στο πιάνο και ήταν μουσικός σύμβουλος της Λυρικής Σκηνής, όταν το 1978-79 ανέβασε το "Μαχαγκόνυ" του Κουρτ Βάιλ και την "Στέψη της Ποππαίας" του Κλάουντιο Μοντεβέρντι. Στο "Μαχαγκόνυ" είχε και το ρόλο του επί σκηνής πιανίστα (που του κλείνουν το καπάκι πάνω στα δάκτυλά του).

Ασχολήθηκε επίσης με έργα του Μότσαρτ. 

Ο Τώνης Γεωργίου παραθέριζε στη Σκόπελο, όπου είχε αγοράσει ένα κτήμα στις αρχές της δεκαετίας του 1960. Πέθανε στις 8 Φεβρουαρίου του 2002.

Ο γιος του, Απόστολος Γεωργίου, ζωγράφος, ζει ακόμα στη Σκόπελο και διδάσκει στο Πανεπιστήμιο Θεσσαλίας στο Βόλο.
Φρανσουά-Ξαβιέ Ορτολί

Ο Φρανσουά-Ξαβιέ Ορτολί ("François-Xavier Ortoli", 16 Φεβρουαρίου 1925 - 29 Νοεμβρίου 2007) ήταν Γάλλος γκωλιστής πολιτικός και επιχειρηματίας.

Γεννήθηκε στις 16 Φεβρουαρίου του 1925 και υπηρέτησε σε διάφορα υπουργεία κατά την κυβέρνηση του Πρωθυπουργού Ζακ Μορίς Κουβ ντε Μιρβίλ, (1968-69) μεταξύ των οποίων και στο Υπουργείο Οικονομικών. Ήταν κοινοτικός επίτροπος της Γαλλίας από το 1973 ως το 1985 και από το 1973 ως το 1977 ως επικεφαλής της Επιτροπής Ορτολί, Πρόεδρος της Ευρωπαϊκής Επιτροπής (Κομισιόν). Τον διαδέχθηκε στην προεδρία της Κομισιόν ο Ρόι Τζένκινς.

Στη συνέχεια ανέλαβε διάφορα επιχειρηματικά αξιώματα και έπειτα διευθυντής της «Τοτάλ». Πέθανε στις 29 Νοεμβρίου του 2007.
Εθνόσημο των Νησιών Κέιμαν

200px|Εθνόσημο των Νησιών Κέιμαν.

Το εθνόσημο των Νησιών Κέιμαν αποτελείται από έναν θυρεό, με τρία πράσινα αστέρια- σύμβολα των τριών κατοικημένων νησιών- να καταλαμβάνουν τα δύο τρίτα του. Τα άστρα βρίσκονται σε λευκές και μπλε κυματιστές γραμμές. Πάνω πάνω στο θυρεό βρίσκεται σε κόκκινο φόντο ένα λιοντάρι, με το ένα το πόδι έντονα υψωμένο, σύμβολο της Βρετανίας. Πάνω από το θυρεό βρίσκεται μια πράσινη χελώνα, που ακουμπάει σε σκοινί, που συμβολίζει τη βιοτεχνία ψάθας. Ένας χρυσός ανανάς (σύμβολο των δεσμών με την Τζαμάικα) βρίσκεται πίσω από τη χελώνα. Κάτω από το θυρεό βρίσκεται ένα χαρτί που ξετυλίγεται, με το ρητό "He hath founded it upon the seas". Αυτό το εδάφιο από τους Ψαλμούς (24) πιστοποιεί ότι το νησί είναι χριστιανικό, όπως επίσης και τους δεσμούς με τη θάλασσα.

Η πρόταση για εθνόσημο εγκρίθηκε από τη Συνέλευση το 1957 και το Μάιο του επόμενου έτους εγκρίθηκε το σχετικό βασιλικό ένταλμα.
Αλεσάντρο Πικολομίνι

right|μικρογραφία|Βιβλίο του Πικοβολίνι
Ο Αλεσάντρο Πικολομίνι ("Alessandro Piccolomini", 13 Ιουνίου 1508 – 12 Μαρτίου 1579) ήταν Ιταλός ανθρωπιστής, αστρονόμος και φιλόσοφος από τη Σιένα, ο οποίος προώθησε την εκλαΐκευση στην καθομιλουμένη των λατινικών και ελληνικών επιστημονικών και φιλοσοφικών πραγματειών. Ήταν επίσης καθολικός επίσκοπος της Πάτρας από το 1574 έως το 1578.

Οι εργασίες του περιλαμβάνουν το "creanza bella della" του "IL Dialogo delle donne", το "ο Raffaella" (1539) και τις κωμωδίες "Amor costante", και το "Alessandro" (άλλοι τίτλοι αποδίδονται λανθασμένα σε αυτόν), που υποστηρίχθηκαν και εκδόθηκαν από το "degl'Intronati Sienese Accademia", του οποίου ήταν μέλος και ανώτερος υπάλληλος.

Ένα μεγάλο μέρος των λογοτεχνικών έργων του χάθηκε κατά τις μεταφράσεις από τους μεταγενέστερους συγγραφείς που μετέφραζαν τα έργα του, παραδείγματα τα βιβλία του "ΧΙΙΙ Ovid" "VI του Aeneid". Το 1540, ενώ ήταν σπουδαστής στο Πανεπιστήμιο της Πάδοβας, έδωσε διαλέξεις στη φιλοσοφία στην "ακαδημία Infiammati". (Δεν δίδαξε ποτέ στο πανεπιστήμιο της Πάδοβας, όπως δηλώνεται συχνά ανακριβώς.) Έγραψε ποιήματα τα οποία δημοσιεύθηκαν σε βιβλίο με τον τίτλο "Cento sonetti" («100 σονέτα»). Αργότερα μετέφρασε Αριστοτέλη, στον οποίο έγραψε σχόλια που εκδόθηκαν το 1575. Το ενδιαφέρον του για τον Αριστοτέλη περιέλαβε τη δημοσίευση μιας παράφρασης της ρητορικής του Αριστοτέλη με τα σχόλια. Στο "Αcqua terra ε dell della grandezza della Trattato" του (1558), αντέταξε την άποψη του Αριστοτέλη και του Πτολεμαίου ότι το ύδωρ ήταν πιο εκτενές από το έδαφος. Οι πραγματείες "Sfera del mondo ε Delle stelle fisse " ("η σφαίρα του κόσμου και των σταθερού αστεριών") (1540) ήταν μερικές από τις σημαντικές συνεισφορές του στον τομέα της αστρονομίας. 

Ο Πάπας Ιννοκέντιος Ι΄ τον διόρισε το 1574 τιμητικά καθολικό επίσκοπο Πάτρας. Ο μεγάλος κρατήρας Πικολομίνι στο νότιο ημισφαίριο και στην ορατή από τη Γη πλευρά της Σελήνης ονομάσθηκε έτσι προς τιμή του.
Κανόνας του Κράμερ

Ο Κανόνας του Κράμερ είναι θεώρημα στη γραμμική άλγεβρα, που δίνει τη λύση σε ένα σύστημα γραμμικών εξισώσεων με αριθμό αγνώστων ίσο με τον αριθμό εξισώσεων. Το σύστημα γράφεται με τη μορφή πινάκων και λύνεται με τη βοήθεια ορίζουσων. Έχει πάρει το όνομα του από τον Ελβετό μαθηματικό Γκαμπριέλ Κράμερ (1704-1752), ο οποίος διατύπωσε αυτόν τον κανόνα το 1750 στo βιβλίο του 'Ιntroduction á l’analyse des lignes courbes algébriques'. Εντούτοις, ο κανόνας αυτός είχε εκδοθεί πρωτύτερα το 1748 από τον Κόλιν Μακλόριν στο βιβλίο του "Treatise of Algebra" και πιστεύεται ότι ο Μακλόριν γνώριζε για τη μέθοδο αυτή από το 1729.
Φίλιπ Μπέιλχας

Ο Σερ Φίλιπ Μπέιλχας (Sir "Philip Martin Bailhache", KBE) ήταν ο Επιστάτης ("Bailiff") και διαχειριστής του Τζέρσεϊ από το 1995 ως το 2009.
Κάλιαρι Κάλτσιο

thumb|128px|Παλαιότερο σήμα
Η Κάλιαρι Κάλτσιο (ιταλικά: "Cagliari Calcio") είναι ιταλική ποδοσφαιρική ομάδα, που ιδρύθηκε το 1920 και εδρεύει στο Κάλιαρι της Σαρδηνίας. Έδρα της ομάδας είναι το χωρητικότητας 23.486 θεατών στάδιο Σαρντένια Αρένα (πρώην Σαντ Ελία), στο οποίο διεξήχθησαν και αγώνες για το Μουντιάλ του 1990. Τα χρώματα της ομάδας είναι το κόκκινο και το μπλε. 

Η Κάλιαρι μετέχει στις επαγγελματικές κατηγορίες της Ιταλίας, έχοντας περάσει αρκετά χρόνια της πρόσφατης ιστορίας της μεταξύ Σέριε Α και Β. Κατέκτησε το τρόπαιο του πρωταθλητή (scudetto) μια φορά, τη σεζόν 1969-70, έχοντας στη σύνθεσή της έναν από τους δεινότερους επιθετικούς που πέρασαν από τα Ιταλικά γήπεδα, τον Τζίτζι Ρίβα (Gigi Riva).
Κάρμα

Η ακριβέστερη ερμηνεία για την Σανσκριτική λέξη κάρμα, δίνεται στο βιβλίο του Θεοδώρου Παντουβά "ΜΠΑΓΚΑΒΑΤ ΓΚΙΤΑ" (ΤΟ ΤΡΑΓΟΥΔΙ ΤΟΥ ΚΡΙΣΝΑ). Είναι λέξη που παράγεται απ' τη σανσκριτική ρίζα Kri (πράττω, ενεργώ) και σημαίνει ενέργεια, πράξη, έργο. Σημαίνει ακόμα και τον Νόμο του Κάρμα, σύμφωνα με τον οποίο ο άνθρωπος δρέπει, αναπόφευκτα, τους καρπούς των πράξεων και σκέψεών του. Αν οι πράξεις/σκέψεις του είναι καλές, καλοί θα είναι κι οι καρποί τους. Αν όμως είναι κακές, κακοί θα είναι κι' οι καρποί τους. 

Υπάρχουν τριών ειδών Κάρμα: 1) Αυτό που δημιουργείται σε τούτη τη ζωή και θα καρποφορήσει στο μέλλον. 2) Αυτό που μαζεύτηκε από προηγούμενες ζωές και που έχει αρχίσει να καρποφορεί σε τούτη τη ζωή,όπου και πρέπει να εξαντληθεί. Από αυτό προσδιορίζεται η τωρινή ζωή μας, αν γεννηθούμε πρίγκιπες ή ζητιάνοι, αν ζήσουμε στην ευτυχία ή στην κακομοιριά κ.τ.λ. και 3) Αυτό που δημιουργήθηκε σε προηγούμενες ζωές και που περιμένει να καρποφορήσει σε μια μελλοντική ζωή.

Η λέξη κάρμα φέρεται περισσότερο ως σανσκριτική και σημαίνει γενικά "δράση". Ετυμολογικά η λέξη "Καρ" σημαίνει δράση ενώ η λέξη "μα" σημαίνει το αποτέλεσμα.

Κατά τον Ινδουισμό και τον Βουδισμό, το κάρμα αναφέρεται στην έννοια του νόμου της σχέσεως μεταξύ αιτίας και αποτελέσματος προσδιορίζοντας ότι κάθε πράξη είναι αποτέλεσμα αιτίας του παρελθόντος και συγχρόνως αιτία άλλων πράξεων που θ΄ ακολουθήσουν στο μέλλον. Έτσι ο νόμος του "κάρμα" ταυτίζεται με τον νόμο της αιτιότητας, της αναπόφευκτης δηλαδή σχέσεως αιτίου και αιτιατού, ο νόμος της δράσης και της αντίδρασης, ο νόμος της δικαιοσύνης και της ισορροπίας, που ακολουθούν την εφαρμογή του σε κάθε εκδήλωση της ζωής με συνέπεια να διαμορφώνεται ανάλογα απ΄ αυτό το ίδιο το κάρμα.

Σύμφωνα με τη δοξασία αυτή, το κάρμα ακολουθεί τον άνθρωπο κατά τις επίγειες ενσαρκώσεις του, τις συνθήκες των οποίων και προσδιορίζει. Έτσι, όσο ο άνθρωπος εξελίσσεται τόσο λιγότερο εξαρτάται από τα δεσμά του κάρμα, με συνέπεια να καταστεί ο ίδιος συνειδητός δημιουργός των συνθηκών της ζωής του. Η αποδοχή του νόμου του κάρμα προϋποθέτει και την αποδοχή μιας άλλης έννοιας που επίσης συναντάμε στον Ινδουισμό και στον Βουδισμό, η οποία περιγράφεται με τον όρο Μετενσάρκωση.

Η σχέση αιτίου αποτελέσματος και εμμέσως η ηθική συνέπεια του νόμου του κάρμα στα πλαίσια της χριστιανικής διδασκαλίας έχει διατυπωθεί ότι αντιστοιχεί στη ρήση του αποστόλου Παύλου όπου επισημαίνεται:<br> 
:::«"Μὴ πλανᾶσθε, Θεὸς οὐ μυκτηρίζεται· ὃ γὰρ ἐὰν σπείρῃ ἄνθρωπος, τοῦτο καὶ θερίσει"» () 
:::
Ο χριστιανισμός προσφέρει την δυνατότητα στους ανθρώπους να καθαριστούν από τις αμαρτίες άρα να είναι ελεύθεροι από το κάρμα, εφόσον δεχτούν οτι ο Ιησούς Χριστός με την σταύρωσή του, ξεπλήρωσε τις αμαρτίες του κόσμου:
:::"«ἐπεὶ ἔδει αὐτὸν πολλάκις παθεῖν ἀπὸ καταβολῆς κόσμου· νῦν δὲ ἅπαξ ἐπὶ συντελείᾳ τῶν αἰώνων εἰς ἀθέτησιν ἁμαρτίας διὰ τῆς θυσίας αὐτοῦ πεφανέρωται. καὶ καθ' ὅσον ἀπόκειται τοῖς ἀνθρώποις ἅπαξ ἀποθανεῖν, μετὰ δὲ τοῦτο κρίσις, οὕτω καὶ ὁ Χριστός, ἅπαξ προσενεχθεὶς εἰς τὸ πολλῶν ἀνενεγκεῖν ἁμαρτίας, ἐκ δευτέρου χωρὶς ἁμαρτίας ὀφθήσεται τοῖς αὐτὸν ἀπεκδεχομένοις εἰς σωτηρία» ("")"
:
Λα Πάλμα

thumb|right|200px|Δορυφορική εικόνα της Λα Πάλμα.

Η νήσος Λα Πάλμα (ισπανικά:"La Palma") είναι το πέμπτο μεγαλύτερο νησί των Καναρίων Νήσων στον Ατλαντικό ωκεανό που βρίσκονται απέναντι από τις ακτές του Μαρόκου. Βρίσκεται στο βορειοδυτικό άκρο του αρχιπελάγους, η έκταση του είναι περί τα 708,3 τ.χλμ., και έχει συνολικό πληθυσμό 83.690 κατοίκους σύμφωνα με την απογραφή του 2011. Πρωτεύουσα της νήσου είναι η Σάντα Κρουθ Δε Λα Πάλμα με 16.330 κατοίκους (2013).
Άντριου Ρίτζγουεϊ

Ο Αντιστράτηγος Άντριου Ρίτζγουεϊ ("Andrew Peter Ridgway", τίτλος "Order of the Bath, CB", και Ιππότης του Τάγματος της Βρετανικής Αυτοκρατορίας, "CBE") είναι ο Αντικυβερνήτης του Τζέρσεϊ από τις 14 Ιουνίου του 2006 ως το 2011.

Προηγουμένως σταδιοδρόμησε για πολλά χρόνια στο Στρατό. Γεννήθηκε το 1950 και μορφώθηκε σε Στρατιωτική Ακαδημία. Υπηρέτησε στη Γερμανία και στην Ιρλανδία και το 1975 έγινε προσοντούχος πιλότος ελικοπτέρου. Έλαβε μέρος σε αεροπορικές επιχειρήσεις στην Κεντρική Αμερική και στη Βόρεια Ιρλανδία.

Το 1994 ορίστηκε διοικητής των δυνάμεων του ΟΗΕ στην κεντρική Βοσνία και Ερζεγοβίνη, ενώ το 1999 στον Πόλεμο στο Κοσσυφοπέδιο έγινε αρχηγός του Γενικού Επιτελείου του Σώματος Ταχείας Επέμβασης του ΝΑΤΟ. Στα τελευταία χρόνια προτού γίνει Αντικυβερνήτης υπηρέτησε στις μυστικές υπηρεσίες της Βρετανίας.

Από το 2006 ανέλαβε αντιπρόσωπος της Βασίλισσας στο Τζέρσεϊ, δηλαδή Αντικυβερνήτης. Ο διορισμός του ήταν συμβολικός και εθιμοτυπικός. Παρέμεινε στο αξίωμα αυτό ως το 2011.
Φρανκ Γουόκερ

Ο Φρανκ Γουόκερ ("Frank Harrison Walker") ήταν ο πρώτος ανώτερος υπουργός στο Τζέρσεϊ. Εξελέγη από τους υπόλοιπους βουλευτές το 2005 και παρέμεινε στο αξίωμα ως το 2008.

Στη δεκαετία του '70 έγινε διευθυντής της εκδοτικής ομάδας Γκουιτόν και μετά πρόεδρος της εταιρείας, για να παραιτηθεί τον Φεβρουάριο του 2005.

Εξελέγη για πρώτη φορά στο Κοινοβούλιο του νησιού (States of Jersey) το 1990 και επανεξελέγη το 1993. Το 1996 εξελέγη γερουσιαστής και επανεξελέγη στις 12 Δεκεμβρίου του 2002.

Το 2005 εξελέγη ανώτερος υπουργός σε μυστική ψηφοφορία, λαμβάνοντας 38 ψήφους έναντι 14 για τον Στούαρτ Σάιβρετ και 1 άκυρου ψηφοδελτίου. Η πρώτη του αρμοδιότητα ήταν να προτείνει τα 9 μέλη που σχημάτισαν το Συμβούλιο των Υπουργών: όλοι αυτοί εξελέγησαν χωρίς αντίπαλο εκτός από το γερουσιαστή Λεν Νόρμαν, ο οποίος ηττήθηκε από το βουλευτή Γκάι ντε Φέι.
Παναραβισμός

Με τον όρο παναραβισμός χαρακτηρίζεται η προς ένωση και κοινή δράση όλων των αραβικών κρατών και λαών που τείνει περισσότερο σε μια πολιτική και μορφωτική κίνηση.

Καθ΄ όλη την περίοδο που οι Άραβες ήταν υποταγμένοι στην Οθωμανική Αυτοκρατορία -δηλαδή μέχρι τον Α΄ Παγκόσμιο Πόλεμο- οι Οθωμανοί Σουλτάνοι έφεραν και τον τίτλο του Χαλίφη (ως διάδοχοι του Μωάμεθ) και παρέμεναν ανώτεροι θρησκευτικοί Ηγέτες των απανταχού Μουσουλμάνων. Μετά όμως απ΄ αυτόν τον πόλεμο και την κατάλυση της Αυτοκρατορίας και του θρησκευτικού τίτλου με την παράλληλη ανεξαρτητοποίηση των αραβικών Χωρών, ο Παναραβισμός έλαβε καθαρά εθνικιστικό χαρακτήρα με πολιτικούς σκοπούς που επιχειρεί να συντονίσει ο Αραβικός Σύνδεσμος.

Κύριοι υποστηρικτές της κίνησης αυτής ήταν ο Νάσερ και ο Καντάφι.

Σημειώνεται ότι ο "Παναραβισμός" έχει πολιτικό χαρακτήρα, σε αντιδιαστολή με τον "Πανισλαμισμό" που έχει θρησκευτικό χαρακτήρα.
Λένα Παππά

Η Λένα Παππά (1932) είναι Ελληνίδα ποιήτρια.

Γεννήθηκε στην Αθήνα το 1932 και σπούδασε Ιστορία και Αρχαιολογία στη Φιλοσοφική Σχολή Αθηνών και Γαλλική Φιλολογία στο Γαλλικό Ινστιτούτο Αθηνών. Παρακολούθησε μαθήματα Ιστορίας Τέχνης στην Ανωτάτη Σχολή Καλών Τεχνών και μετεκπαιδεύτηκε με υποτροφία στο Παρίσι, όπου παρακολούθησε στη Σορβόννη μαθήματα Ιστορίας της Μοντέρνας Τέχνης, παίρνοντας το Diplôme d' Études Approfondies [Πλήρες Δίπλωμα Σπουδών].

Εργάστηκε αρχικά ως υπάλληλος διοικητικού στη Γραμματεία του Α.Σ.Δ.Υ. και στη συνέχεια διορίστηκε στην Ανωτάτη Σχολή Καλών Τεχνών Αθηνών, όπου υπηρέτησε ως Έφορος (Διευθύντρια) Βιβλιοθήκης και βοηθός του Καθηγητή της Ιστορίας της Τέχνης Παντελή Πρεβελάκη. Από το 1980 μέχρι το 1990 άσκησε τα καθήκοντα της Προϊσταμένης Γραμματείας της Ανώτατης Σχολής Καλών Τεχνών (Γενικού Γραμματέως).

Είναι μέλος της Εθνικής Εταιρείας των Ελλήνων Λογοτεχνών και ιδρυτικό μέλος της Δελφικής Ακαδημίας.
Παμίρ

thumb|right|325px|Το οροπέδιο Παμίρ, μεγάλο μέρος του ανήκει στο Τατζικιστάν 
Το Παμίρ είναι πολύ μεγάλη οροσειρά στη κεντρική Ασία, που αποτελεί και τον πυρήνα του ορεινού συστήματός της. Το Παμίρ, με κέντρο την αυτόνομη διοικητική περιοχή Γκόρνο Μπαταχσάν του Τατζικιστάν εκτείνεται από του δυτικού Σινκιάνγκ του Τατζικιστάν μέχρι και του ανατολικού Αφγανιστάν και δυτικά της Κίνας. Η συνολική έκτασή του είναι 8.400 τ.χλμ. και ορίζεται βόρεια από τα Υπεραλάϊα Όρη, ανατολικά από την οροσειρά Σαρικόλ, νότια από τη λίμνη Ζορκούλ και τον ομώνυμο ποταμό Παμίρ στα σύνορα με το Αφγανιστάν και δυτικά από τμήμα της κοιλάδας Πιάντζ. Το οροπέδιο αυτό έχει μέσο ύψος 3900 μ. από επιφάνεια θαλάσσης και σ΄ αυτό υψώνονται βουνά που υπερβαίνουν τα 6000 μ. των οποίων μεγαλύτερες κορυφές είναι η του Ισμαήλ Σαμανί (7.500 μ.) και η κορυφή Λένιν (7.140 μ.). Χωρίζεται δε σε τρεις υψομετρικές ζώνες: η Τρανς Αλάι (α΄ ζώνη), του Μεγάλου Πέτρου (β΄ ζώνη) και του Ναούκ (γ΄ ζώνη).

Κυριότεροι ποταμοί του Παμίρ είναι ο ομώνυμος Παμίρ ποταμός και ο Πιάντζ ποταμός που χύνονται στον Αμού Ντάρια ποταμό ο οποίος στη συνέχεια εκβάλλει στη λίμνη Αράλη (ή Θάλασσα Αράλη). 

Το όνομα Παμίρ σημαίνει ορεινός λειμώνας και σε αυτό συναντώνται τα μεγαλύτερα ορεινά συγκροτήματα της Γης, του Τιεν-Σαν, του Καρακορούμ και Κουέν-Λουν προς ανατολάς, τα Ιμαλάια προς νότο και η οροσειρά του Χίντου Κους προς δυσμάς. Η χλωρίδα στη περιοχή αυτή είναι πολύ φτωχή και γενικά χαρακτηρίζεται άδενδρος. Μικρή βλάστηση παρατηρείται μόνο στα δυτικά και σε χαμηλό ύψος. Αντίθετα, στις κοιλάδες των ποταμών παρατηρείται πυκνή βλάστηση από ιτιές και λεύκες. Κυριότερα ζώα της περιοχής είναι το 'αρχάρ", πρόβατο βουνού, και το "κίικ", είδος αγριοκάτσικου.

Χαρακτηριστικοί είναι και οι παγετώνες της περιοχής. Τα κράσπεδα του Παμίρ υπόκεινται σε τακτικούς σεισμούς που ταλαιπωρούν τακτικά τις γύρω χώρες (κυρίως Ιράν και Αφγανιστάν). Στις δυτικές παρυφές του, στη Ρωσία υπάρχουν πλούσια ανθρακωρυχεία. Οι περισσότεροι κάτοικοι της περιοχής, το 90%, ανήκουν στη φυλή των Τατζίκων και των Κιργισίων, που ασχολούνται με τη γεωργία και τη κτηνοτροφία και που ομιλούν τις λεγόμενες παμιρικές γλώσσες, διαλέκτους Σούγκνι και Γκαζκουλαμί.

Στην περιοχή υπάρχουν λίγοι αυτοκινητόδρομοι, μερικοί των οποίων ακολουθούν δύσβατες περιοχές των αρχαίων καραβανιών. Στα δυτικά όμως υπάρχουν υδροηλεκτρικοί σταθμοί και μεταλλεία αντιμονίου, υδραργύρου και αργύρου. Ορυκτός πλούτος υπάρχει και στα ανατολικά, με περιορισμένα όμως σε εκμετάλλευση ορυχεία λιγνίτη και ορυκτού άλατος.

Κατά την αρχαιότητα η εμπορική οδός μεταξύ Ρώμης και χωρών προς την Κίνα διερχόταν από το Βόρειο Παμίρ. Από την ίδια οδό οι Νεστοριανοί διέδωσαν τον Χριστιανισμό στην κεντρική Ασία. Μάλιστα από τη λεγόμενη δίοδο Τέρεκ, που βρίσκεται σε ύψος 3815 μέτρων. πέρασε το 1273 ο Μάρκο Πόλο.
Χριστίνα Αθανασοπούλου

Η Χριστίνα Αθανασοπούλου (26 Σεπτεμβρίου 1984) είναι Ελληνίδα πρωταθλήτρια της πυγμαχίας.

Γεννήθηκε στην Πάτρα στις 26 Σεπτεμβρίου του 1984. Είναι αθλήτρια της Παναχαϊκής και πρωταθλήτρια Ελλάδος γυναικών. Ξεκίνησε την πυγμαχία το 2003 και την ίδια χρονιά κατάφερε να αναδειχτεί πρωταθλήτρια Ελλάδας γυναικών, όπως επίσης και το 2007 στα 57 κιλά και το 2008 στα 64 κιλά. Στο πανελλήνιο πρωτάθλημα του 2009 στα Γρεβενά κατέκτησε πάλι τον τίτλο νικώντας στον τελικό την Δοβλετόγλου του Άρη Θεσσαλονίκης στον τρίτο γύρο. 

Είναι μέλος της Εθνικής Ελλάδας από το 2004. Με την εθνική συμμετείχε στο πανευρωπαϊκό πρωτάθλημα της Δανίας το 2007, όπου στάθηκε ιδιαίτερα άτυχη αφού κληρώθηκε με την παγκόσμια πρωταθλήτρια.
Σημαία του Γκέρνσεϊ

[[Αρχείο:FIAV_110000.svg|23px]] Λόγος σημαίας: 2:3 -- Σημαία του Γκέρνσεϊ
[[Αρχείο:FIAV_000100.svg|23px]] Λόγος: 1:2 -- Σημαία¨πολιτών του Γκέρνσεϊ
[[Αρχείο:FIAV_historical.svg|23px]] Η σημαία της περιόδου 1936–1985
Η σημερινή σημαία του Γκέρνσεϊ καθιερώθηκε το 1985 και αποτελείται από τον κόκκινο σταυρό του Αγίου Γεωργίου με έναν επιπρόσθετο χρυσό σταυρό μέσα στον ερυθρό. Η αλλαγή υπαγορεύτηκε εξαιτίας σύγχυσης σε διεθνείς αθλητικές διοργανώσεις αναφορικά με τους διαγωνιζομένους από το Γκέρνσεϊ και την Αγγλία, επειδή είχαν ίδια σημαία. Ο χρυσός σταυρός αντιπροσωπεύει το Δούκα Γουλιέλμο της Νορμανδίας, ο οποίος, κατά την παράδοση είχε τέτοιο σταυρό στη Μάχη του Άστινγκς. Ο Πάπας Αλέξανδρος Β΄ του είχε χαρίσει τον εν λόγω σταυρό.. Μια κόκκινη σημαία με το σταυρό στο μέρος που κυματίζει χρησιμοποιείται ως σημαία των πολιτών.

Η προηγούμενη σημαία του Γκέρνσεϊ ήταν ο σταυρός του Αγίου Γεωργίου. υπάρχουν μαρτυρίες για ύπαρξη προηγούμενης σημαίας στην κτήση, σε χρήση στα μέσα του 19ου αιώνα. Αυτή η σημαία ήταν ο σταυρός του Αγίου Γεωργίου σε φόντο αποτελούμενο από κυανόλευκα τετράγωνα, με τη σημαία του Ηνωμένου Βασιλείου στο μεγάλο τετράγωνο πλαίσιο. Ωστόσο για τη χρήση και για το αν ήταν επίσημη σημαία υπάρχουν μόνο πρόχειρες υποθέσεις.
Ανδρόνικος Ασάν

Ο Ανδρόνικος Ασάν (... - 1322;) ήταν πρωτοστράτωρ και επίτροπος του Μορέως από το 1316 ως το 1322. 

Ο Ανδρόνικος Παλαιολόγος Ασάν ήταν γιος του τσάρου των Βουλγάρων Ιβάν Γ΄, γιου του τσάρου Μίτσο και της Μαρίας Ασέν. Μητέρα του Ανδρόνικου ήταν η Ειρήνη Παλαιολογίνα, κόρη του βυζαντινού αυτοκράτορα Μιχαήλ Η΄ Παλαιολόγου. Ο Ανδρόνικος, αν και ήταν από τον Οίκο του Μίτσο, προτιμούσε τα επίθετα της μητέρας του Παλαιολογίνας και της μάμμης του Ασέν.

Ο πατέρας του βασίλευσε τα έτη 1279-1280 στη Βουλγαρία, αλλά μετά από μια εξέγερση αναγκάστηκε να καταφύγει στα βυζαντινά εδάφη. 

Ο Ανδρόνικος, μετά το θάνατο του Μιχαήλ Καντακουζηνού το 1316, διορίστηκε πρωτοστράτωρ και επίτροπος του Μορέως. Κατά τη διάρκεια της διακυβέρνησής του συγκρούστηκε με τους Φράγκους του Πριγκιπάτου της Αχαΐας καταλαμβάνοντας αρκετά κάστρα, όπως το κάστρο της Καρύταινας το 1320. Κατάφερε να επαναφέρει όλη σχεδόν την Αρκαδία υπό τη Ρωμαϊκή εξουσία και να συνεχίσει την ανάκτηση της Πελοποννήσου, που είχε διακοπεί απότομα το 1265.
Παρθένοι Νήσοι

300px|thumb|right|Χάρτης των νησιών

Οι Παρθένοι Νήσοι ή Νήσοι Παρθένων ή Νήσοι Παρθένου (αγγλ.: "Virgin Islands") αποτελούν συστάδα κυρίως βραχωδών νήσων στις βορειοανατολικές πρώην Δυτικές Ινδίες, (Καραϊβική), περίπου 100 χλμ. ανατολικά του Πουέρτο Ρίκο. Πολιτικά οι νήσοι της Παρθένου κατανέμονται μεταξύ των ΗΠΑ και του Ηνωμένου Βασιλείου. Οι αμερικανικές νήσοι, το δυτικό τμήμα της συστάδας, αποτελούνται από τις τρεις μεγαλύτερες εξ αυτών νήσους που είναι ο Άγιος Θωμάς (έκτασης 81 τ.χλμ.), η νήσος Σαιντ Κρουά (Τίμιος Σταυρός) (έκτασης 215 τ.χλμ.) και η νήσος Άγιος Ιωάννης, η ανατολικότερη εξ αυτών, (51 τ.χλμ.) καθώς και 50 άλλες μικρότερες εκ των οποίων οι περισσότερες είναι ακατοίκητες. Πρωτεύουσα αυτών είναι η Καρλόττα Αμαλία ή Σαρλότ Αμαλί.

Οι Βρετανικές νήσοι αποτελούν μέρος της αποικίας των Υπήνεμων νήσων, δηλαδή το ανατολικό τμήμα της συστάδας αυτής, όπου κυριότερες εξ αυτών είναι οι: Τορτόλα (έκτασης 56 τ.χλμ.), Ανεγκάντα (έκτασης 38 τ.χλμ.), Βίρτζιν Γκόρντα (έκτασης 21 τ.χλμ.), Τζοστ Βαν Ντάικ (έκτασης 8 τ.χλμ.), Πήτερ, Νάρμαν, καθώς και 30 περίπου άλλες μικρότερες. Η ολική τους έκταση είναι 153 τ.χλμ. Πρωτεύουσα αυτών είναι η Ρόουντ Τάουν.

Μεταξύ τους τα όρια των δύο αυτών τμημάτων ορίζεται από το πέρασμα - στενό Φλάναγκαν μεταξύ της νήσου Άγιος Ιωάννης (ΗΠΑ) και της νήσου Τορτόλα (Η.Β.).

Τις νήσους της Παρθένου ανακάλυψε ο Χριστόφορος Κολόμβος στο δεύτερο ταξίδι του το 1493 τις οποίες και ονόμασε «Santa Ursula y las Once Mil Vírgenes» ("Αγία Ούρσουλα και οι Έντεκα Χιλιάδες Παρθένες") (συντομευμένο «Las Vírgenes», "Οι Παρθένες"), προς τιμή της Αγίας Ούρσουλας και των 11000 παρθένων μαρτύρων.
HALO

:"Το άρθρο αυτό αναφέρεται στο επιστημονικό αεροσκάφος HALO. Για άλλα άρθρα με το ίδιο όνομα, δείτε Halo (αποσαφήνιση)" 
300px|thumb|right|Gulfstream G550
Το επιστημονικό αεροσκάφος HALO (αγγλ: "High Altitude and Long Range Research Aircraft", "Ερευνητικό αεροσκάφος μεγάλου υψομέτρου και μακράς εμβέλειας") εξυπηρετεί την επιστημονική εξερεύνηση της γήινης ατμόσφαιρας. Πρόκειται για αναβαθμισμένο ιδιωτικό αεροπλάνο τύπου Gulfstream G550. Θα πραγματοποιήσει μετρήσεις στην τροπόσφαιρα και στην κατώτερη στρατόσφαιρα. Θα πετάει σε ύψος 15.000 μέτρων και θα μεταφέρει φορτίο μέχρι τριών τόνων. Η εμβέλεια του θα φτάνει τα 8.000 χιλιόμετρα. Η βάση του θα είναι το Γερμανικό κέντρο Αεροπορίας και Διαστημικών Πτήσεων, το "DLR" στην πόλη Όμπερπφάφενχόφεν της Γερμανίας.
Γιανγκ Βίβιαν

Ο Γιανγκ Βίβιαν ("Mititaigimimene Young Vivian", 12 Νοεμβρίου 1935-) ήταν πρωθυπουργός στο νησιωτικό κράτος Νιούε, στον Ειρηνικό Ωκεανό από το 2002 ως το 2008.
Ισκεντέρμπεκ Αϊνταραλίγιεφ

O Ισκεντέρμπεκ Αϊνταραλίγιεφ ("Iskenderbek Aidaraliyev") είναι πολιτικός από την Κιργιζία. Διετέλεσε προσωρινός Πρωθυπουργός της χώρας από τις 28 Νοεμβρίου 2007 έως τις 24 Δεκεμβρίου 2008, οπότε αντικαταστάθηκε από τον Ιγκόρ Τσουντίνοφ μετά τις βουλευτικές εκλογές του Δεκεμβρίου 2007.

Διορίστηκε στο αξίωμα αυτό έπειτα από την παραίτηση του Αλμαζμπέκ Αταμπάγιεφ. Προηγουμένως, υπήρξε προσωρινός αντιπρόεδρος της κυβέρνησης και Κυβερνήτης της επαρχίας Τζαλάλ-Αμπάντ ως τις 27 Νοεμβρίου του 2007.

Αντικαταστάθηκε από τον Ιγκόρ Τσουντίνοφ στις 24 Δεκεμβρίου του 2007.
Λες Σάνον

Ο Λες Σάνον ("Les Shannon", 12 Μαρτίου 1926 – 2 Δεκεμβρίου 2007) ήταν Άγγλος ποδοσφαιριστής και προπονητής.
Στάνλεϊ Μάθιους

Ο Σερ Στάνλεϊ Μάθιους (αγγλικά: "Sir Stanley Matthews", 1 Φεβρουαρίου 1915 – 23 Φεβρουαρίου 2000) ήταν Άγγλος ποδοσφαιριστής και υπήρξε ένας από τους μεγαλύτερους όλων των εποχών. Στις εκλογές της IFFHS ψηφίστηκε 11ος καλύτερος ποδοσφαιριστής του 20ού αιώνα. Ήταν ο πρώτος ποδοσφαιριστής που αξιώθηκε τον τίτλο του «Σερ» και μέχρι τώρα είναι ο μοναδικός ποδοσφαιριστής που έλαβε αυτήν την τιμή ενώ ήταν εν ενεργεία.

Ήταν ο πρώτος στον οποίο απονεμήθηκε η διάκριση της Χρυσής Μπάλας για τον καλύτερο Ευρωπαίο ποδοσφαιριστή της χρονιάς. Επίσης, υπήρξε ο πρώτος που έλαβε το ετήσιο βραβείο της Ένωσης Δημοσιογράφων Ποδοσφαίρου ("Αγγ.:Football Writers' Association Footballer of the Year").

Τον αποκαλούσαν «Μάγο της Ντρίμπλας», διότι ήταν ένας από τους πιο αριστοτεχνικούς ντριμπλέρ στην ποδοσφαιρική ιστορία. Φορούσε τη φανέλα με το νούμερο 7, είχε άριστη φυσική κατάσταση και ήταν φυτοφάγος. Κατόρθωσε να αγωνίζεται σε κορυφαίο επίπεδο ως τα 50 του χρόνια. Είναι ο μεγαλύτερος σε ηλικία παίκτης που αγωνίστηκε στην πρώτη κατηγορία της Αγγλίας.
Αγία Ούρσουλα

Η Αγία Ουρσούλη ή Αγία Ούρσουλα είναι Αγία της Δυτικής Εκκλησίας. Ήταν πριγκίπισσα κόρη του Βασιλιά της Βρετάνης Δεονάτου. Εχριστιανίσθηκε στη Γαλατία και στις Χώρες του Ρήνου. Θανατώθηκε από τους Ούνους το 453. Η μνήμη της εορτάζεται, από τη Δυτική Εκκλησία στις 21 Οκτωβρίου.

Υπό τη προστασία της Αγίας Ουρσούλης δημιουργήθηκε τον 6ο αιώνα το γνωστό γυναικείο μοναχικό Τάγμα Ουρσουλινών (καλογριών).

Προς τιμή της Αγίας και παρθένου Ούρσουλας ο Χριστόφορος Κολόμβος ονομάτησε τις νήσους που ανακάλυψε στο δεύτερο ταξίδι του το 1493, τις γνωστές Νήσοι Παρθένου ή "Νήσοι Παρθένων" (Virgin islands) στη Καραϊβική.
Καρλ Φρίντριχ Γκάους

Ο Γιόχαν Καρλ Φρίντριχ Γκάους ("Johann Carl Friedrich Gauß", 30 Απριλίου 1777 – 23 Φεβρουαρίου 1855) ήταν Γερμανός μαθηματικός που συνεισέφερε σε πολλά ερευνητικά πεδία της επιστήμης του, όπως η θεωρία αριθμών, η στατιστική, η μαθηματική ανάλυση, η διαφορική γεωμετρία, αλλά και συναφών επιστημών, όπως η γεωδαισία, η αστρονομία και η φυσική (ηλεκτροστατική, οπτική, γεωμαγνητισμός). Αποκλήθηκε «ο πρίγκηψ των μαθηματικών» και ο «μεγαλύτερος μαθηματικός μετά τον Αρχιμήδη και τον Ευκλείδη». Ο Γκάους υπήρξε ίσως ο σημαντικότερος Γερμανός μαθηματικός όλων των εποχών και ένας από τους δύο ή τρεις σπουδαιότερους των νεότερων χρόνων (μετά την αρχαιότητα) (Waldo Dunnington: "The Sesquicentennial of the Birth of Gauss", "Scientific Monthly", τόμος 24, σ. 402-414).

Ο Γκάους ήταν αυτό που αποκαλείται «παιδί-θαύμα» και υπάρχουν αρκετές ιστορίες για τις εκπληκτικές του ικανότητες ως νηπίου, ενώ οι πρώτες μεγάλες μαθηματικές ανακαλύψεις του χρονολογούνται από την εφηβεία του. Σε ηλικία 21 ετών είχε ολοκληρώσει το κύριο έργο του στα καθαρά μαθηματικά, το "Disquisitiones Arithmeticae", (= "«Αριθμητικές Έρευνες»", 1798, εκδόθηκε το 1801). Αυτό το έργο διαδραμάτισε θεμελιώδη ρόλο στην εδραίωση της θεωρίας αριθμών ως αυτοδύναμου κλάδου των μαθηματικών και τη σημάδεψε μέχρι τις μέρες μας.
Αφαρέας

:"*Αυτό το άρθρο αναφέρεται σε μυθικά πρόσωπα. Για άλλες σημασίες, βλ. Αφαρέας (αποσαφήνιση)."

Στην ελληνική μυθολογία με το όνομα Αφαρέας (Αφαρεύς) είναι κυρίως γνωστός ένας από τους δημοφιλέστερους ήρωες του μεσσηνιακού ηρωικού κύκλου και σύμβολο της αντιστάσεως των Μεσσηνίων κατά των Σπαρτιατών, παρά το γεγονός ότι αργότερα λατρευόταν και στη Σπάρτη!.

Ο Αφαρέας ήταν γιος του Περιήρη και της Γοργοφόνης, κόρης του Περσέως. Αδέλφια του Αφαρέως ήταν οι Λεύκιππος, Τυνδάρεως και Ικάριος. Πήρε ως σύζυγό του την Αρήνη και απέκτησαν δύο γιους, τον Ίδα και τον Λυγκέα. Ο Παυσανίας αναφέρει (Γ 1, 4) ότι ο Αφαρέας όταν βασίλεψε στη Μεσσηνία φιλοξένησε τον Τυνδάρεω που καταδιωκόταν από τον Ικάριο και τον Ιπποκόοντα, οι οποίοι τον είχαν εκδιώξει από τη Σπάρτη. Ο Αφαρέας φιλοξένησε επίσης τον Νηλέα, τον μετέπειτα βασιλιά των παραλιακών πόλεων της δυτικής Μεσσηνίας και της Πύλου, καθώς και τον Λύκο, τον γιο του Πανδίωνα, ο οποίος εισήγαγε τα μυστήρια των «Μεγάλων Θεών» στη Μεσσηνία.

Νεότεροι μύθοι μιλούν για τη διαμάχη ανάμεσα στους γιους του Αφαρέα, που ονομάσθηκαν Αφαρητιάδες ή Αφαρητίδες, και τους Διοσκούρους. Τον 4ο αιώνα π.Χ., όταν ο Επαμεινώνδας αποκατέστησε τη μεσσηνιακή λατρεία, ο Αφαρεύς και οι γιοι του ενσωματώθηκαν στον ιερατικής προελεύσεως γενεαλογικό κατάλογο των Μεσσηνίων βασιλέων και εικόνες τους τοποθετήθηκαν στον ναό του Τρίοπα στη Μεσσήνη.
Ανδρόπομπος

Στην ελληνική μυθολογία ο Ανδρόπομπος ήταν απόγονος του βασιλιά της Πύλου Νέστορα, γιος ή εγγονός του Βώρου, πατέρας του βασιλιά των Αθηνών Μελάνθου και παππούς του (γνωστότερου) Κόδρου.

Ο Ανδρόπομπος έφθασε στην Αθήνα ως πρόσφυγας μαζί με άλλους απογόνους του Νηλέα (Νηλείδες), μετά την εκδίωξή τους από την Πύλο εξαιτίας της καθόδου των Δωριέων. Εκεί έγινε βασιλιάς αφού αφαίρεσε το αξίωμα αυτό από τον Θυμοίτη, τον τελευταίο της «δυναστείας» του Θησέα. Σύμφωνα με την εκδοχή του Παυσανία έγινε βασιλιάς σκοτώνοντας με δόλο τον Θηβαίο Ξάνθο και ανατρέποντας έτσι τον Θυμοίτη. Ο Στράβων αναφέρει την εκδοχή ότι σε μεθοριακά επεισόδια αποφασίστηκε μονομαχία των βασιλιάδων Θήβας και Αθήνας και εκεί ο γιος του Ανδρόπομπου, ο Μέλανθος μονομαχησε στη θέση του Θυμοίτη και όταν σκότωσε τον Θηβαίο βασιλιά, ανακηρύχθηκε βασιλιάς των Αθηνών. Οι Νηλείδες έγιναν έτσι οι γενάρχες των Αλκμεωνιδών και των Παιονιδών.

Σύμφωνα με μία παράδοση, ο Ανδρόπομπος ηγήθηκε αποικιακής εξορμήσεως στη Μικρά Ασία, όπου κατέλαβε "«τόπον τινά `Αρτιν»" και ίδρυσε την πόλη Λέβεδο.
Μασσάι

thumb|150px|right|Αγόρι Μασσάι.
Άνδρες Μασσάι στην [[Κένυα]].

Οι Μασσάι ή Μαασάι ("Massai" ή "Maasai") είναι μια νειλοχαμητική φυλή, που κατοικεί στην νοτιοδυτική Κένυα, στη βόρεια Τανζανία και -μία μικρή ομάδα- στην βορειο-κεντρική Κένυα, βόρεια του όρους Κένυα, δίπλα στην συγγενική τους φυλή, τους Σαμπούρου ("Samburu"). Κατάγονται από το Σουδάν, όπως όλες οι νειλοτικές φυλές, από την ανατολική περιοχή του Νείλου απ' όπου και μετανάστευσαν παλαιότερα προς τα νοτιοανατολικά, προς τα σημερινά εδάφη κατοίκησης. 

Ασχολούνται με την κτηνοτροφία, διανύουν μεγάλες αποστάσεις με τις αγελάδες τους για να βρουν νερό και είναι φημισμένοι για τις πολεμικές τους ικανότητες. Οι άνδρες πολεμιστές βάφουν τα μαλλιά τους με μια ειδική κόκκινη βαφή (ώχρα), φτιαγμένη ίσως από μια ουσία που βγαίνει από κάποιο φυτό της περιοχής. 

Η περιοχή εξάπλωσης των Μασσάι στην [[Κένυα]] και στην [[Τανζανία]].

￼Είναι μαύρου χρώματος και συνήθως φοράνε δέρματα ζώων.
Κεν ΜακΓκρέγκορ

Ο "Κεν ΜακΓκρέγκορ " (αγγλικά: "Ken McGregor") είναι Αυστραλός πρώην επαγγελματίας αντισφαιριστής, νικητής του Αυστραλιανού Όπεν το 1952. Ανακαλύφθηκε και προωθήθηκε από τον Τζακ Κράμερ, επίσης μεγάλο παίκτη.
Μαρία Ναυπλιώτου

H Μαρία Ναυπλιώτου (Αθήνα 19 Ιουνίου 1969) είναι Ελληνίδα ηθοποιός κυρίως του θεάτρου, αλλά με συμμετοχές τόσο στη τηλεόραση όσο και τον κινηματογράφο.
Avro 504

Το Avro 504 ήταν διπλάνο του Α’ Παγκοσμίου Πολέμου κατασκευασμένο από την Avro, καθώς και άλλες εταιρίες κατόπιν αδείας. Παρήχθησαν συνολικά 8.340 αεροσκάφη και η παραγωγή του διήρκεσε σχεδόν είκοσι χρόνια, καθιστώντας το το πλέον πολύ-παραχθέν στρατιωτικό αεροσκάφος του πολέμου. Πέταξε πρώτη φορά στις 18 Σεπτεμβρίου 1913, φέροντας κινητήρα "Gnome Monosoupape", ισχύος 80 ίππων, και αποτελούσε εξέλιξη του Avro 500, το οποίο είχε σχεδιαστεί για εκπαιδευτικούς ρόλους και ιδιωτική χρήση.
Γοργοφόνη

Με το όνομα Γοργοφόνη είναι γνωστά τα παρακάτω δύο πρόσωπα της ελληνικής μυθολογίας:

# Κόρη του Δαναού και της Ελεφαντίδας. Δόθηκε ως σύζυγος στον Πρωτέα, γιο του Αιγύπτου και της Αργυφίης κατά τον γάμο των Δαναΐδων.
# Κόρη του Περσέα και της Ανδρομέδας, σύζυγος του Περιήρους και μητέρα του Αφαρέως, του Ικαρίου, του Λευκίππου και του Τυνδάρεω. Σε μία παράδοση, όλα αυτά τα παιδιά ήταν γιοι της Γοργοφόνης και του Κυνόρτα. Σύμφωνα με άλλη παράδοση, η Γοργοφόνη παντρεύτηκε μετά τον θάνατο του Περιήρους τον Οίβαλο και υπήρξε η πρώτη γυναίκα που ήρθε σε δεύτερο γάμο, αφού μέχρι τότε η χήρα γυναίκα έμενε μόνη ως τον θάνατό της. Ο Παυσανίας αναφέρει (Β 21, 7) ότι ο τάφος της Γοργοφόνης βρισκόταν στην αγορά του Άργους, κοντά στο μνήμα της Γοργούς.


Γοργοφονη
Νήσος Ναβάσσα

Η [[σημαία της Νήσου Ναβάσσα]]
150px|right|thumb|Χάρτης της νήσου Ναβάσσα
150px|thumb|right|Η θέση του νησιού. Ο χάρτης είναι βασισμένος στον ισχυρισμό της κυβέρνησης των ΗΠΑ για το νησί
Νήσος Ναβάσσα. Δορυφορική λήψη του νησιού από τη [[ΝΑΣΑ]]

Η Νήσος Ναβάσσα (γαλλικά: "La Navasse", Αϊτινή κρεολή γλώσσα: "Lanavaz" ή "Lavash") είναι ένα μικρό, ακατοίκητο νησί στην Καραϊβική Θάλασσα. Αποτελεί υπερπόντιο έδαφος των Ηνωμενων Πολιτειων της Αμερικής. Διεκδικείται όμως και από την Αϊτή.
Μπέρναρντ Ρίμαν

Ο Γκεόργκ Φρίντριχ Μπέρναρντ Ρίμαν ή Ρήμαν (Georg Friedrich Bernhard Riemann, 17 Σεπτεμβρίου 1826 – 20 Ιουλίου 1866) ήταν Γερμανός μαθηματικός που συνεισέφερε σημαντικά στη Μαθηματική Ανάλυση, την Τοπολογία, την Αναλυτική Θεωρία των αριθμών και τη Διαφορική γεωμετρία, προωθώντας τη μη ευκλείδεια γεωμετρία και ανοίγοντας έτσι τον δρόμο μεταξύ άλλων και για τη θεμελίωση αργότερα της Γενικής Θεωρίας της Σχετικότητας. Κατά τον D. Struik "«με τον Ρίμαν φτάνουμε στον άνθρωπο που επηρέασε περισσότερο από κάθε άλλον την πορεία των σύγχρονων Μαθηματικών»".
Flettner Fl 282

Το Flettner Fl 282 Kolibri ("Κολιμπρί") ήταν μονοθέσιο ελικόπτερο ανοικτού κόκπιτ με διασταυρούμενα κύρια στροφεία, κατασκευασμένο από τον Άντον Φλέττνερ ("Anton Flettner") στη Γερμανία.
Παγόβουνο

thumb|right|240px|Αρκτικό παγόβουνο
Παγόβουνο χαρακτηρίζεται όγκος πάγου που αποσπάται από τους πολικούς κρυσταλλώνες ή από τους παγετώνες και επιπλέει στη θάλασσα.
Ντάνιελ Μπερνούλι

O Ντάνιελ Μπερνούλι ("Daniel Bernoulli", Χρόνινγκεν, 8 Φεβρουαρίου 1700 - 17 Μαρτίου 1782) ήταν φυσικός, μαθηματικός και οικονομολόγος γεννημένος στην Ολλανδία, που έζησε ως επί το πλείστον στην Βασιλεία της Ελβετίας, όπου και πέθανε. Γεννήθηκε σε οικογένεια καταξιωμένων μαθηματικών, φυσικών και μηχανικών. Ο ίδιος έδωσε βάρος σε τομείς όπως η μηχανική των ρευστών και η στατιστική.
Θεόδωρος Κιζάνης

Ο Θεόδωρος Κιζάνης (1887-30 Αυγούστου 1958) ήταν στρατιωτικός και πολιτικός, αξιωματικός του Πολεμικού Ναυτικού, του Λιμενικού Σώματος βουλευτής και τρεις φορές υπουργός εμπορικής ναυτιλίας.
Άαρ

Ο ποταμός Άαρ (στα γερμανικά "Aare") είναι ο μεγαλύτερος ποταμός της Ελβετίας και ένας από τους κύριους παραποτάμους του Ρήνου. Έχει συνολικό μήκος 295 χμ. και ρέει εξολοκλήρου σε ελβετικό έδαφος.
Socket S1

Η υποδοχή Socket S1 είναι μια προδιαγραφή που συμπεριλαμβάνει τις μηχανικές και ηλεκτρικές ιδιότητες της πρίζας που χρησιμοποιείται για τους μικροεπεξεργαστές τύπου Turion 64, Athlon 64 Mobile και Sempron της κατασκευαστικής εταιρείας AMD.
Επάνω Αρχάνες

Οι Επάνω Αρχάνες (ή Απάνω Αρχάνες, συχνά αναφέρονται και απλά ως Αρχάνες) είναι κωμόπολη στην περιφερειακή ενότητα Ηρακλείου, στην Κρήτη. Είναι δημοτικό διαμέρισμα του Δήμου Αρχανών - Αστερουσίων, του οποίου αποτελούν την ιστορική έδρα. Ιστορικά, ανήκε στην επαρχία Τεμένους, Βρίσκεται σε υψόμετρο 400 μ. στο βορειοανατολικό άκρο της κοιλάδας που σχηματίζεται από το όρος Γιούχτας. Έίχαν πληθυσμό 5.409 κατοίκους, το 2011 Συνδέεται με το Ηράκλειο με δρόμο, μήκους 16 χλμ. 

Στην κορυφή του Γιούχτα βρίσκεται το εκκλησάκι του Αφέντη Χριστού, όπως το λένε οι ντόπιοι, το οποίο ιδρύθηκε το 1443. Πρόκειται για τετραμάρτυρο ναό που είναι αφιερωμένος στη Μεταμόρφωση του Χριστού, στην Αγία Ζώνη, στους Αγίους Αποστόλους και στους Αγίους Ανάργυρους. Κάθε χρόνο στις 6 Αυγούστου γίνεται πανηγύρι, το οποίο συγκεντρώνει μεγάλο αριθμό επισκεπτών.

Στη βορειοδυτική πλευρά των Αρχανών βρίσκεται η μινωική νεκρόπολη Φουρνί.
Socket AM2+

Η υποδοχή Socket AM2+ είναι μια μια προδιαγραφή που συμπεριλαμβάνει τις μηχανικές και ηλεκτρικές ιδιότητες της υποδοχής που χρησιμοποιείται για τους μικροεπεξεργαστές της εταιρείας AMD.
Eίναι ο άμεσος διάδοχος της υποδοχής AM2 που χρησιμοποιείται σήμερα σε διάφορους επεξεργαστές AMD όπως Athlon 64 X2 και θα βοηθήσει στο πέρασμα από την υποδοχή AM2 στην υποδοχή AM3.
Αρκαλοχώρι

thumb|250px|Πανοραμική άποψη από τα νότια
Το Αρκαλοχώρι είναι περιοχή του Ηρακλείου και ομώνυμο Δημοτικό διαμέρισμα του καλλικρατικού δήμου Μινώα Πεδιάδας, ο οποίος προκύπτει από τη συνένωση των δήμων Θραψανού, Καστελλίου και Αρκαλοχωρίου, της επαρχίας Μονοφατσίου, στο νομό Ηρακλείου με 4.313 κατοίκους το 2011. Είναι κτισμένο σε υψόμετρο 403 μέτρων. Σήμερα έχει αξιόλογη υποδομή και ανάμεσα στα άλλα διαθέτει 2 Δημοτικά Σχολεία, Γυμνάσιο, Λύκειο, ΕΠΑΛ, Αστυνομικό τμήμα, ταχυδρομείο, τράπεζες και Κέντρο Υγείας. Οι περισσότεροι κάτοικοι ασχολούνται με το εμπόριο, κτηνοτροφία. Παράγεται κυρίως λάδι, σταφίδα και δημητριακά. Παρουσιάζει μεγάλη εμπορική κίνηση. Στο Αρκαλοχώρι βρίσκεται αξιόλογη ιδιωτική συλλογή του γιατρού Στ. Κουτεντάκη, με έργα λαϊκής τέχνης.
Αργυφίη

Στην ελληνική μυθολογία η Αργυφίη ήταν σύζυγος του Αιγύπτου, βασιλιά της Αιγύπτου. Η Αργυφίη ήταν η μητέρα μόνο του Πρωτέα και του Λυγκέα, ενώ ο Αίγυπτος είχε συνολικά 50 γιους από διάφορες γυναίκες, τους οποίους πάντρεψε με τις ισάριθμες κόρες του αδελφού του, του Δαναού, τις Δαναΐδες.
Ευπολέμεια

Στην ελληνική μυθολογία η Ευπολέμεια ήταν κόρη του Μυρμιδόνα ("«κούρη Φθιάς»") και μητέρα του Αργοναύτη Αιθαλίδη, κήρυκα και τοξότη τον οποίο απέκτησε ως νόθο τέκνο με τον θεό Ερμή. Κατά τον Απολλώνιο τον Ρόδιο ("Αργοναυτικά", Α 53), η Ευπολέμεια γέννησε τον Αιθαλίδη κοντά στον ποταμό Αμφρυσσό της Θεσσαλίας.
Μάχη του Αλμυρού

Η Μάχη του Αλμυρού (γνωστή στην παλαιότερη ιστοριογραφία ως Μάχη του (Βοιωτικού) Κηφισού ή της Κωπαΐδας) έλαβε χώρα στις 15 Μαρτίου 1311. Αντίπαλοι ήταν, από τη μια πλευρά το φραγκικό Δουκάτο των Αθηνών με επικεφαλής τον «Μέγα Κύρη» Δούκα Γκωτιέ Ε΄ του Μπριέν και από την άλλη, η Καταλανική Εταιρεία (Κομπανία) των Καταλανών και Αραγωνέζων μισθοφόρων, γνωστών και με την ονομασία Αλμογάβαροι, οι οποίοι κατευθύνονταν προς τη Νότια Ελλάδα.
DualDisc

DualDisc ονομάζεται ένας υβριδικός οπτικός δίσκος δύο πλευρών που αναπτύχθηκε από τις EMI Music, Universal Music Group, Sony/BMG Music Entertainment, Warner Music Group και 5.1 Entertainment Group και βρίσκεται υπό την αιγίδα της Recording Industry Association of America (RIAA). Η μία του πλευρά είναι συμβατή με το CD, χωρίς όμως να ακολουθεί το πρότυπο του κόκκινου βιβλίου (Red Book CD Specifications), ενώ η άλλη πλευρά είναι συμβατή με το πρότυπο του DVD. Το DualDisc πρωτοεμφανίστηκε στις ΗΠΑ το Μάρτιο του 2004. Το πρώτο DualDisc στην Ελλάδα κυκλοφόρησε στις 28 Σεπτεμβρίου 2005 από την Άννα Βίσση με τίτλο "Nylon".
Βίτσεμπσκ

Το Βίτσεμπσκ (Λευκορωσικά: Ві́цебск, ; Ρώσικα: Ви́тебск, "Βίτεμπσκ") είναι πόλη της Λευκορωσίας κοντά στα σύνορα με τη Ρωσία και τη Λεττονία. Είναι πρωτεύουσα της Περιφέρειας του Βιτσέμπσκ ενώ είναι η τέταρτη μεγαλύτερη πόλη της Λευκορωσίας, με πληθυσμό 342.381 κάτοικους (2004).
Παραναπανέμα

Παραναπανέμα ονομάζεται ποταμός της Βραζιλίας που εκβάλει στο ποταμό Παρανά, αποτελώντας έτσι παραπόταμό του.

Ο Ποταμός Παραναπανέμα πηγάζει από την οροσειρά Παραναπιακάμπα. Το συνολικό του μήκος είναι περίπου 930 χλμ.
Εμίλ Βερντέ

Ο Μαρσέλ Εμίλ Βερντέ ("Marcel Émile Verdet", 13 Μαρτίου 1824 – 3 Ιουνίου 1866) ήταν Γάλλος φυσικός. Γεννήθηκε στην πόλη Νιμ και φοίτησε στην κορυφαία σχολή "École Normale Supérieure", στο Παρίσι. Καθηγητής της Φυσικής στην "École polytechnique" από το 1863, πραγματοποίησε έρευνες στον Μαγνητισμό και στην Οπτική, ενώ επιμελήθηκε και εξέδωσε όλα τα έργα του Αυγουστίνου Φρενέλ. Ο Βερντέ υπεστήριξε θερμά την αρχική θεωρία για τη διατήρηση της ενέργειας στη χώρα του, ως συντάκτης και επιμελητής της εκδόσεως "Annales de chimie et de physique". Απεβίωσε στην Αβινιόν σε ηλικία 42 ετών.

Ο Βερντέ έδωσε το όνομά του στη Σταθερά του Βερντέ, που εκφράζει το μέγεθος του Φαινομένου Φαραντέι για συγκεκριμένο υλικό και μήκος κύματος φωτός.
Iron Butterfly

Οι Iron Butterfly (αγγλ. "σιδερένια πεταλούδα") ήταν αμερικάνικο συγκρότημα μουσικής ψυχεδελικής και άσιντ ροκ μουσικής. Στο πιο γνωστό κομμάτι τους, το «In-A-Gadda-Da-Vida» από το ομότιτλο άλμπουμ του 1968 που ανέβηκε στο νούμερο 4 του τοπ 10 των ΗΠΑ, επεξεργάστηκαν έναν «βαρύ» ήχο με δραματικά στοιχεία που άνοιξε το δρόμο προς την εξέλιξη του ήχου του χαρντ ροκ και του χέβι μέταλ.
Φριτς Γκέντγκεντραγκ

Ο Φριτς Γκέντγκεντραγκ ("Frits Martinus de los Santos Goedgedrag") ήταν ο πρώτος Κυβερνήτης του Κουρασάο, από το 2010 ως το 2012 και ο τελευταίος Κυβερνήτης των Ολλανδικών Αντιλλών.
Έμιλι ντε Γιονγκ-Ελχάγκε

H Έμιλι ντε Γιονγκ-Ελχάγκε (Emily Saïdy de Jongh-Elhage') είναι πολιτικός από τις Ολλανδικές Αντίλλες, τελευταία πρωθυπουργός από το 2006 ως τη διάλυσή τους, στις 10 Οκτωβρίου 2010. Έχει καταγωγή από το Λίβανο.
Άγιος Ευστάθιος

thumb|250px|Χάρτης που δείχνει την τοποθεσία του Αγίου Ευσταθίου σε σχέση με τη Σάμπα και τον Άγιο Μαρτίνο.

Το νησί Άγιος Ευστάθιος (ολλανδικά: "Sint Eustatius"), επίσης γνωστό με την τοπική ονομασία Στάτια (Statia) ή Στάτιους (Statius), είναι μικρό νησί της Καραϊβικής και ειδικός δήμος (επίσημα «δημόσιο σώμα») της Ολλανδίας.

Το νησί βρίσκεται στο βόρειο τμήμα των Υπήνεμων Νήσων των Δυτικών Ινδιών, νοτιοανατολικά των Παρθένων Νήσων. Ο Άγιος Ευστάθιος βρίσκεται ακριβώς στα βορειοδυτικά του Αγίου Χριστόφορου και στα νοτιοανατολικά της Σάμπα. Η περιφερειακή πρωτεύουσα είναι το Οράνιεστατ.

Το νησί έχει έκταση 21 τ.χλμ. Στην απογραφή του 2001, ο πληθυσμός ήταν 3.543 κατοίκους, με πυκνότητα πληθυσμού 169 κατοίκους ανά τετραγωνικό χιλιόμετρο. Οι επίσημες γλώσσες είναι η Ολλανδική και η Αγγλική. Μια τοπική Aγγλική, κυρίως κρεολική ομιλείται επίσης ανεπίσημα. Οι ταξιδιώτες στο νησί μπορούν να μεταβούν αεροπορικώς, μέσω του Αεροδρομίου FD Ρούσβελτ.

Παλαιότερα ο Άγιος Ευστάθιος ήταν μέρος των Ολλανδικών Αντιλλών ως τις 10 Οκτωβρίου 2010 οπότε και έγινε ειδικός δήμος των Κάτω Χωρών. Μαζί με το Μποναίρ και τη Σάμπα σχηματίζει τα νησιά BES.

Το όνομα του νησιού «Άγιος Ευστάθιος» είναι το ολλανδικό όνομα του Αγίου Ευσταθίου (ορίζεται και ως Eustace, Eustachius ή Eustathius), μάρτυρας του Χριστιανισμού, γνωστός στα ισπανικά ως Σαν Εουστάκιο (San Eustaquio) και στα πορτογαλικά ως Σάντου Εουστάκιου (Santo Eustaquio) ή Σάντου Εουστάσιου (Santo Eustácio).
Δημήτρης Ποτηρόπουλος

thumb|right|Ολυμπιακό Συγκρότημα Αντισφαίρισης στο Ο.Α.Κ.Α.

thumb|right|Δημαρχείο και Κέντρο Πολιτισμού του Δήμου Γέρακα

thumb|right|Κτίριο Γραφείων στην Κηφισιά

Ο Δημήτρης Ποτηρόπουλος γεννήθηκε στην Αθήνα το 1953. Είναι γιος του Ρήγα Ποτηρόπουλου και της Αλίκης Ποτηροπούλου, το γένος Παλάσκα. Σπούδασε Αρχιτεκτονική στην Technische Hochschule Darmstadt στη Γερμανία. Κατά τη διάρκεια των σπουδών του διετέλεσε, από το 1978 μέχρι το 1980, επιστημονικός συνεργάτης στην Έδρα Ελεύθερου Σχεδίου. Τιμήθηκε με ειδικό έπαινο για την εργασία του «Οικιστική Πρόταση στο Ιστορικό Κέντρο του Reutlingen». Ειδικεύτηκε στην Αρχιτεκτονική Σύνθεση–Ειδικά Θέματα Κτιριολογίας. Ολοκλήρωσε τις σπουδές του το 1981.

Από το 1978 μέχρι το 1989 εργάστηκε, ως φοιτητής στην αρχή και στην συνέχεια ως συνεργάτης αρχιτεκτόνων, σε διάφορα αρχιτεκτονικά γραφεία, όπως στο γραφείο Κωνσταντίνου Καψαμπέλη, του Καθηγητή Helmut Striffler, στο γραφείο Αλέξανδρου Τομπάζη κ.α. Παράλληλα διατήρησε, από το 1982 μέχρι το 1987, δικό του γραφείο ενώ συμμετείχε σε αρχιτεκτονικούς διαγωνισμούς.

Συνεργάστηκε από το 1987 μέχρι το 1989 με την αρχιτέκτονα και σύζυγό του Λιάνα Νέλλα–Ποτηροπούλου. Από το 1989 μέχρι σήμερα διατηρούν από κοινού το γραφείο «Ποτηρόπουλος Δ+Λ Αρχιτέκτονες». Έχει τιμηθεί επανειλημμένα με βραβεία και διακρίσεις σε αρχιτεκτονικούς διαγωνισμούς, μεταξύ των οποίων: α΄ βραβείο για το Μουσείο Φυσικής Ιστορίας στη Σάμο, γ΄ βραβείο στο Κτιριακό Συγκρότημα του Τεχνικού Επιμελητηρίου Ελλάδας στο Μαρούσι, β΄ βραβείο στο Μουσείο Ακρόπολης, α΄ βραβείο για την αποκατάσταση και επανάχρηση του διατηρητέου Κτιριακού Συγκροτήματος του Μεταξουργείου «Εκμετζόγλου» στο Βόλο, διάκριση για το Μουσείο Αιγύπτου στο Κάιρο κ.α. Διαλέξεις και άρθρα του αναφέρονται σε έργα ή μελέτες του γραφείου και σε ζητήματα αρχιτεκτονικής θεωρίας. Έργα του έχουν παρουσιαστεί σε εκθέσεις στην Ελλάδα και στο εξωτερικό ενώ έχουν δημοσιευτεί τόσο στον ελληνικό όσο και στο διεθνή τύπο. Είναι ιδρυτικό μέλος του «Ελληνικού Ινστιτούτου Αρχιτεκτονικής».

Στο έργο του γραφείου του περιλαμβάνονται πολλά γνωστά κτίρια και συγκροτήματα, όπως η Κατοικία Αλ. Τρίχα στη Φιλοθέη, το Κτιριακό Συγκρότημα της «Ολυμπιακής Αεροπλοΐας» στο Διεθνές Αεροδρόμιο Αθηνών «Ελευθέριος Βενιζέλος», η αποκατάσταση και επανάχρηση του διατηρητέου Ξενοδοχείου «Grande Albergo delle Rose» στη Ρόδο, το Συγκρότημα Αντισφαίρισης των Ολυμπιακών Αγώνων του 2004 στο Ο.Α.Κ.Α., οι Κτιριακές Εγκαταστάσεις της «Mercedes–Benz Hellas» στην Αττική Οδό, η Μαρίνα του Φλοίσβου κ.α.

Με την Λιάνα Νέλλα–Ποτηροπούλου απέκτησε τον Ιανουάριο του 1992 ένα γιο, τον Ρήγα.
Μίλατος Λασιθίου

Η Μίλατος Λασιθίου είναι χωριό του Δήμου Αγίου Νικολάου, της περιφερειακής ενότητας Λασιθίου και ανήκει σήμερα στην Κοινότητα Βραχασίου. Το όνομα πιθανολογείται ότι έχει σχέση με την αρχαία Μίλητο στη Μικρά Ασία. Το ομώνυμο Δημοτικό διαμέρισμα συμπεριλαμβάνει τη νησίδα Αυγό και την Παραλία Μιλάτου. Στη Μίλατο έγραψε πολλά από τα μυθιστορήματά της η Ελληνίδα συγγραφέας Λιλή Ζωγράφου.
Ατομικό πρότυπο του Ράδερφορντ

Το Ατομικό πρότυπο του Ράδερφορντ η πρότυπο είναι ένα μοντέλο του ατόμου που επινόησε ο Έρνεστ Ράδερφορντ. Ο Ράδερφορντ διηύθυνε το περίφημο πείραμα Geiger-Marsden το 1909, το οποίο πρότεινε, σύμφωνα με την ανάλυση του Ράδερφορντ το 1911 ότι το ατομικό μοντέλο του σταφιδόψωμου (του J. J. Thomson) ήταν εσφαλμένο. Το νέο μοντέλο του Ράδερφορντ, βασισμένο σε πειραματικά αποτελέσματα, είχε αρκετά σύγχρονα χαρακτηριστικά, ανάμεσα στα οποία περιλαμβάνεται ένα υψηλό κεντρικό φορτίο συγκεντρωμένο σε πολύ μικρό όγκο συγκριτικά με το υπόλοιπο του ατόμου στο οποίο περιέχεται το σώμα της ατομικής μάζας (ο πυρήνας του ατόμου), και ένας αριθμών μικροσκοπικών ηλεκτρονίων που περιστρέφονται γύρω από τον πυρήνα ως πλανήτες γύρω από τον ήλιο.